बेंगलुरु: वीवीपैट मशीनें ले जाने के लिए इस्तेमाल होने वाले आठ बक्से कर्नाटक के विजयपुर जिले के एक गांव में एक झोपड़ी में मिले हैं। इस पर भाजपा ने कड़ी प्रतिक्रिया जताते हुए कहा कि इससे चुनाव कराने में गंभीर अनियमितताओं का संकेत मिलता है। कर्नाटक विधानसभा चुनाव में भाजपा सबसे बड़ी पार्टी के रूप में उभरी थी लेकिन बहुमत के आंकड़े तक नहीं पहुंच पाई। भाजपा ने कहा कि इससे ‘‘चुनाव में व्यापक अनियमितता उजागर होती हैं।’’ कर्नाटक के मुख्य निर्वाचन अधिकारी संजीव कुमार ने कहा कि मनागुली गांव में मिले बक्से जिला या चुनाव आयोग के नहीं हैं। कुमार ने कहा कि बक्से मशीन या कागज के बिना हैं और बिना किसी अनोखे इलेक्ट्रॉनिक ट्रैकिंग नंबर के हैं, चुनाव आयोग उन लोगों के खिलाफ कड़ी कार्रवाई करेगा जो भ्रम उत्पन्न करने का प्रयास कर रहे हैं। उन्होंने कहा कि कोई वीवीपैट मशीनें नहीं मिली हैं। झोपड़ी में वीवीपैट मशीनें ले जाने के लिए इस्तेमाल होने वाले बक्से मिलने की जानकारी के बाद जिले के उपायुक्त और पुलिस अधीक्षक ने मौके का निरीक्षण किया।